ORDE do 21 de agosto de 2008 pola que se aproban as bases que rexerán a convocatoria de bolsas para a formación de persoal auxiliar de investigación mariña (técnicos especialistas en FP-2 e ciclos formativos de grao superior) que se encadran no programa de recursos humanos do Plan Galego de Investigación, Desenvolvemento e Innovación Tecnolóxica-Incite, e se procede á súa convocatoria.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 03/09/2008

A Lei 12/1993, de fomento da investigación e desenvolvemento tecnolóxico de Galicia, no seu artigo 1 establece como obxectivo xeral o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a dita lei no seu capítulo II, crea o Plan Galego de Investigación e Desenvolvemento Tecnolóxico. O Consello da Xunta de Galicia, na súa reunión do 21 de setembro de 2006, aprobou o Plan galego de investigación, desenvolvemento e innovación tecnolóxica-Incite (2006-2010).
O plan está integrado por programas xerais, sectoriais e horizontais. Dentro dos programas horizontais figura o programa de recursos humanos (RHS) que ten, entre outros obxectivos, o de incrementar os recursos humanos dedicados a actividades de I+D+I, tanto en número como en especialización nas áreas de maior interese e, dentro dos programas sectoriais, o programa de medio mariño (MMA) persegue a utilización óptima dos recursos mariños renovables, incluíndo as bases técnicas da xestión, e a ordenación e o estudo dos procesos biolóxicos e ambientais con repercusión sobre os recursos, que exixen, unha cada vez máis forte presenza de persoal con altos niveis de formación e experiencia.
Nesta orde procédese á convocatoria de bolsas para técnicos especialistas de FP-2 e técnicos superiores de ciclos formativos de grao superior co fin de completar a súa formación como persoal auxiliar de investigación mariña garantindo a oportunidade de participar en experiencias e programas específicos de investigación e facilitándolles unha preparación práctica cualificada, que é de probada utilidade para a súa inserción posterior na vida empresarial.
Polo que antecede, esta consellería
DISPÓN:
Artigo 1º
Convócanse en réxime de publicidade, obxectividade e concorrencia competitiva, oito (8) bolsas dirixidas a técnicos especialistas en FP-2 e técnicos superiores de ciclos formativos de grao superior co fin de completar a súa formación como persoal auxiliar de investigación mariña dentro do programa de recursos humanos, e apróbanse e fanse públicas as bases polas que se rexerá a respectiva convocatoria que se inclúe como anexo desta orde.
Artigo 2º
As bases que rexen a concesión das axudas e todos cantos actos administrativos deriven da súa aplicación poderán ser impugnados polos interesados, nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 3º
O prazo máximo para resolver as solicitudes presentadas ao abeiro desta convocatoria será de 4 meses, contados desde a publicación desta orde no DOG. De non mediar resolución expresa no dito prazo, as solicitudes deberán entenderse desestimadas.
Contra as resolucións expresas ou presuntas que deriven desta convocatoria, que poñen fin á vía administrativa, poderán os interesados interpoñer potestativamente recurso de reposición ante a conselleira de Pesca e Asuntos Marítimos, no prazo dun mes contado a partir do día seguinte ao da recepción da correspondente notificación, no caso de resolución expresa. No caso de que a resolución se entenda desestimatoria por silencio administrativo, o prazo será de tres meses contados a partir do día seguinte a aquel en que se produza o acto presunto.
De non estimar a presentación deste recurso, poderán os interesados/as interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao da recepción da correspondente notificación, no caso de resolución expresa. No caso de que a resolución se entenda desestimada por silencio administrativo, o prazo será de seis meses contados a partir do día seguinte a aquel en que se produza o acto presunto.
Artigo 4º
De acordo co disposto no artigo 7.3º da Lei 9/2007, do 13 de xuño, de subvencións de Galicia, a competencia para a concesión destas axudas é obxecto de delegación por parte da conselleira de Pesca e Asuntos Marítimos na directora xeral de Innovación e Desenvolvemento Pesqueiro.
Artigo 5º
Os/as beneficiarios/as das axudas concedidas ao abeiro do disposto nesta orde quedan obrigados a facilitar toda a información que lles sexa requirida pola Dirección Xeral de Innovación e Desenvolvemento Pesqueiro, así como pola Intervención Xeral da Comunidade Autónoma, o Consello de Contas e o Tribunal de Contas, no exercicio da súa función de fiscalización e control.
Artigo 6º
Os/as beneficiarios/as das axudas deberán proceder ao reintegro total ou parcial da subvención ou axuda pública percibida e os xuros de demora percibidos desde o momento do seu pagamento ata a data en que se acorde a procedencia do reintegro, nos supostos recollidos no artigo 33 da Lei 9/2007, do 13 de xuño, de subvencións de Galicia.
Artigo 7º
As resolucións de concesión de axudas ditadas ao abeiro desta orde poderán modificarse no caso de alteración das condicións que se tiveron en conta para a súa concesión, en casos como a obtención concorrente de subvencións ou axudas outorgadas por outras administracións públicas ou entes públicos ou privados, nacionais ou internacionais.
Artigo 8º
Para a concesión destas bolsas destinarase un total de cento cincuenta mil oitocentos corenta euros (150.840 euros), que se financiarán con cargo á partida orzamentaria 14.04.561A.480.0, código de proxecto 2002 12920, dos orzamentos xerais da Comunidade Autónoma de Galicia para o ano 2008 (18.600 euros), e as correspondentes para os anos 2009 (75.360 euros) e 2010 (56.880 euros).
Disposicións adicionais
Primeira.-A presentación da solicitude da bolsa comportará a autorización á Consellería de Pesca e Asuntos Marítimos a facer públicos nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas, así como as sancións impostas. A reserva que o peticionario poida facer no sentido de non autorizar a obtención de datos ou a publicidade dos datos nos rexistros, que en todo caso terá que expresarse, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe establecido.
Segunda.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios/as e o importe das becas concedidas, polo que a presentación da solicitude leva implícita a autorización para o tratamento necesario dos datos dos beneficiarios/as e da súa publicación na citada páxina.
Disposicións derradeiras
Primeira.-Facúltase a directora xeral de Innovación e Desenvolvemento Pesqueiro para que dite as disposicións necesarias para a aplicación do disposto nesta orde.
Segunda.-Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 21 de agosto de 2008.
Carmen Gallego Calvar
Conselleira de Pesca e Asuntos Marítimos
ANEXO
Bases da convocatoria
1. Requisitos dos solicitantes.
a) Ter nacionalidade española ou ser nacional dalgún outro Estado membro da Unión Europea con perfecto dominio da lingua española, residente en España no momento de solicitar a bolsa.
b) Estar en posesión do título de formación profesional de segundo grao, ou de técnico superior dos ciclos formativos de grao superior dalgunha das especialidades que se relacionan na base 3, e obtelo con posterioridade ao 1 de xaneiro de 2004.
c) Non estar incapacitado/a fisicamente ou padecer enfermidade que poida impedir a realización normal da actividade formativa obxecto das bolsas que se convocan.
d) Non ter desfrutado destas bolsas ou outras similares en anteriores convocatorias, durante un período dun ano ou superior.
e) Ter cursado os seus estudos nalgún dos centros públicos ou privados situado na Comunidade Autónoma galega.
2. Características e dotación das bolsas.
2.1. O importe da bolsa incluirá:
a) Unha asignación mensual bruta de 715 euros.
b) Seguro de asistencia médica e seguro combinado de accidentes que se imputará á mesma aplicación orzamentaria que as bolsas.
2.2. Período de aproveitamento.
A duración das bolsas será de vinte e catro (24) meses comprendidos entre o 1 outubro de 2008 e o 30 de setembro de 2010.
3. Centro de realización.
As bolsas realizaranse no Centro de Investigacións Mariñas (CIMA), que está integrado polo Centro de Investigacións Mariñas de Corón-Vilanova de Arousa e o Centro de Cultivos Mariños de Ribadeo, e distribuiranse do seguinte xeito:
Ver referencia pdf "17000D010P034.PDF"
4. Presentación de solicitudes.
As solicitudes, no modelo oficial RHS.PE-08/00 que se publica como anexo II a esta orde, estarán á disposición dos interesados nas dependencias da Dirección Xeral de Innovación e Desenvolvemento Pesqueiro e en internet nos enderezos:
http://webpesca.xunta.es/pescacms/opencms/WebPesca/Servizos/e
http://www.conselleriaiei.org/ga/dxid.
As solicitudes presentaranse no rexistro xeral da Consellería de Pesca e Asuntos Marítimos ou por calquera das formas previstas no artigo 38.4º da Lei 30/1992.
As solicitudes redactaranse en calquera das linguas oficiais da comunidade autónoma e a elas xuntarase a seguinte documentación:
a) Fotocopia compulsada do título correspondente ou, no seu defecto, xustificación do pagamento dos dereitos de expedición.
b) Certificación académica completa dos estudos realizados, con detalle das materias cursadas e as cualificacións obtidas.
c) Curriculum vitae do solicitante cos documentos acreditativos dos méritos alegados. Non serán computables aqueles méritos alegados que non estean convenientemente xustificados.
d) Os documentos presentados serán orixinais, fotocopias compulsadas ou debidamente cotexadas polo funcionario receptor delas e deberán cumprir os requisitos exixidos na Lei 30/1992, do 26 de novembro, de réxime xurídico das administracións públicas e do procedemento administrativo común.
e) Declaración xurada do solicitante en que conste non ter sido beneficiario destas bolsas ou doutras similares durante un período dun ano ou superior (anexo III).
f) Declaración de todas as bolsas solicitadas ou concedidas para o mesmo fin das administracións públicas competentes (anexo III).
g) Declaración responsable da solicitante de non estar incurso/a nas prohibicións para obter a condición de beneficiario/a que se sinalan no número 2º do artigo 10 da Lei 9/2007, do 13 de xuño, de subvencións de Galicia, agás a estipulada no número 2.e (non acharse ao corrente das obrigas tributarias) por estar excluído, consonte o establecido no número 1.e) do artigo 45 da Lei 16/2007, do 26 de decembro, de orzamentos xerais da Comunidade Autónoma de Galicia (anexo IV).
5. Prazo de presentación de solicitudes.
O prazo de presentación de solicitudes será dun (1) mes contado a partir do día seguinte ao da publicación desta orde no DOG.
6. Tramitación.
Por parte dos servizos administrativos da Dirección Xeral de Innovación e Desenvolvemento Pesqueiro comprobarase que todas as solicitudes reúnen os requisitos establecidos nesta orde, e exporase durante un prazo de dez días desde o remate do prazo de presentación de solicitudes a lista de solicitudes admitidas e excluídas, sinalando no seu caso as causas de exclusión nos taboleiros da Consellería de Pesca e Asuntos Marítimos e na internet nos enderezos:
http://webpesca.xunta.es/pescacms/opencms/Webpesca/Servizos/
e http://www.conselleriaiei.org/ga/dxid.
Durante ese prazo de dez días os interesados/as poderán formular reclamación para emendar erros ou falta de documentos ante a Dirección Xeral de Innovación e Desenvolvemento Pesqueiro, achegando, se é o caso, a documentación necesaria. Transcorrido este prazo sen que se emenden as causas de exclusión procederase a desestimar a solicitude, logo de resolución, que deberá ser ditada nos termos previstos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
7. Selección de candidatos.
7.1. Comisión de Selección.
Para os procesos derivados da selección desta convocatoria créase unha comisión de conformidade coa seguinte composición:
Presidente: o director do CIMA ou persoa en quen delegue.
-A coordinadora do programa do medio mariño do PGIDIT, ou persoa en quen delegue.
Vogais:
-Dous investigadores do CIMA.
Secretaría: a xefa do servizo de investigación ou persoa en quen delegue.
7.2. Criterios xerais de selección.
A selección dos bolseiros farase tendo en conta os seguintes criterios de valoración:
a) Expediente académico: máximo 4 puntos.
Valorarase de acordo co seguinte baremo:
Sobresaliente: 4 puntos.
Notable: 3 puntos.
Ben : 2 puntos.
Aprobado: 1 punto.
Suspenso: 0 puntos.
Aplicándose a fórmula nº puntos / nº de asignaturas + nº de convocatorias.
Para efectos de cálculo da nota media non se computarán aquelas materias que consten no expediente académico do alumno como validadas.
b) Curriculum vitae: puntuación máxima 2 puntos.
Valorarase:
b.1. Cursos ou formación máis axeitada para o desenvolvemento da bolsa: ata 1 punto.
b.2. Idiomas: ata 0,25 puntos: inglés, 0,15; outros idiomas, 0,10.
b.3. Coñecementos informáticos: ata 0,25 puntos.
b.4. Varios (mergullo, competencia de mariñeiro, patrón embarcación, carné de conducir...): ata 0,5 puntos.
Só se valorarán aqueles méritos acreditados documentalmente polo solicitante xunto coa súa solicitude.
A puntuación final de cada solicitante obterase da suma de expediente + currículo.
Os solicitantes ordenaranse por orde decrecente da puntuación obtida e a bolsa adxudicarase ao candidato que acade maior puntuación.
A comisión elaborará unha lista de suplentes por orde decrecente de puntuación, na cal figurarán os solicitantes que cumprindo os requisitos non acadaron puntuación suficiente para ser adxudicatarios de bolsa.
8. Resolución do concurso.
A Comisión de Selección de Investigación elevará a proposta de resolución á directora xeral de Innovación e Desenvolvemento Pesqueiro para que resolva. Esta resolución publicarase no Diario Oficial de Galicia.
9. Aceptación da bolsa e pagamento.
9.1. A aceptación da bolsa farase mediante documento asinado polo bolseiro/a, en que se comprometa a cumprir todas as condicións recollidas nestas bases.
Así mesmo, presentará declaración xurada en que conste que non realiza traballo remunerado nin desfruta doutro tipo de bolsa ou axuda, agás, se fose o caso, as permitidas na base 10, letra f).
9.2. As bolsas aboaranse mensualmente, por mensualidades completas ou fracción proporcional ao tempo de desfrute da bolsa, para os casos en que o bolseiro inicie ou remate a súa relación en data que non coincida co primeiro ou co derradeiro día de cada mes, respectivamente.
O pagamento da última mensualidade quedará pendente ata que o bolseiro/a presente o informe final que resuma a actividade realizada por este durante todo o período de aproveitamento da bolsa, co visto e prace do responsable do bolseiro/a, así como declaración de todas as bolsas solicitadas ou concedidas para o mesmo fin das distintas administracións públicas competentes, ou de calquera dos seus organismos, entes ou sociedades.
10. Obrigas dos/as bolseiros/as:
a) O bolseiro/a deberá desempeñar actividades de formación e de colaboración en relación coas tarefas das áreas a que se adscriban.
b) Co fin de facilitar o seu proceso de formación, os bolseiros/as contarán co asesoramento, orientación e dirección dun titor, que definirá as tarefas que se van realizar, así como a formación que deberán recibir segundo o plan de formación do centro. A este respecto, será obrigatoria a realización e superación das actividades de formación indicadas.
c) Os beneficiarios/as deberán manter unha actitude participativa, de colaboración e respectuosa cos demais membros do centro, sen obstrución das tarefas encomendadas nos diferentes servizos.
d) Ao final do período de desfrute da bolsa, o adxudicatario/a deberá entregar unha memoria de actividades que será supervisada polo titor.
e) Estas bolsas non levan consigo nin implican relación laboral ningunha co centro a que estea adscrito/a o/a beneficiario/a, nin supoñen ningún compromiso de incorporación posterior dos bolseiros/as ao seu cadro de persoal, aínda que si a necesaria e natural coordinación co horario, normas e disciplina do centro onde desenvolve a súa formación.
f) O aproveitamento da bolsa será incompatible con calquera outra bolsa que supoña remuneración directa ou axuda financiada con fondos públicos. Tamén será incompatible con salarios que impliquen vinculación contractual ou estatutaria do interesado, salvo os que teñan carácter esporádico cunha duración acumulada inferior a dous meses por ano e dedicación non maior de media xornada, sempre que iso non afecte a actividade habitual no exercicio da bolsa, e que se trate de ocupacións non vinculadas directa ou indirectamente co centro.
11. Procedemento de substitución.
No caso de renunciar á bolsa concedida o/a bolseiro/a presentará a correspondente solicitude fundamentada, poderase cubrir a vacante durante o período de desfrute restante co candidato suplente correspondente, de acordo coa lista de suplentes elaborada pola comisión de selección.
De se esgotaren os suplentes dalgunha das especialidades, a directora xeral, por proposta da comisión de selección, poderá establecer a incorporación como bolseiro/a do primeiro suplente daquela lista que a criterio da unidade mellor se axuste á finalidade e obxectivos do centro.
12. Incidencias.
A Dirección Xeral de Innovación e Desenvolvemento Pesqueiro resolverá todas as dúbidas e incidencias que se poidan presentar na aplicación desta convocatoria.
No caso de maternidade poderá concederse, logo da petición por escrito, unha interrupción de ata un máximo de 16 semanas, sen posibilidade de recuperar o período interrompido.
O incumprimento por parte do bolseiro/a dalgunha das condicións recollidas nestas bases suporá a perda da bolsa concedida e, de ser o caso, o reintegro das cantidades cobradas, consonte o establecido no artigo 33 da Lei 9/2007, do 13 de xuño, de subvencións de Galicia.